**ΠΑΝΕΛΛΗΝΙΑ ΟΜΟΣΠΟΝΔΙΑ ΣΥΛΛΟΓΩΝ ΥΠΟΥΡΓΕΙΟΥ ΠΑΙΔΕΙΑΣ**

**Π.Ο.Σ.Υ.Π.**

**Ανδρέα Παπανδρέου 37, 151 80 ΜΑΡΟΥΣΙ Τηλ.- FAX: 210 - 344 3776 e-mail: posyp@minedu.gov.gr**

Μαρούσι 22 Μαΐου 2018

Αρ. Πρωτ.: 32

**ΚΑΤΑΓΓΕΛΙΑ ΤΟΥ ΥΠΟΥΡΓΟΥ ΠΑΙΔΕΙΑΣ**

Η ΠΟΣΥΠ, καταγγέλλει τον Υπουργό Παιδείας κ. Γαβρόγλου για την προκλητική αδιαφορία που επιδεικνύει σε όλα τα ζητήματα της διοίκησης της εκπαίδευσης.

Χαρακτηριστικό παράδειγμα είναι η μη συγκρότηση εδώ και 3 μήνες (από την δημοσίευση του νέου Οργανισμού) των Υπηρεσιακών Συμβουλίων του διοικητικού προσωπικού (ΚΥΣΔΙΠ και ΠΥΣΔΙΠ), με ό,τι αυτό συνεπάγεται για τους υπαλλήλους. Αλήθεια, γιατί δεν φρόντισε να συγκροτηθούν και να λειτουργούν κανονικά τα υπηρεσιακά μας συμβούλια, όπως συνέβη μέσα σε 20 μέρες με όλα τα υπηρεσιακά συμβούλια των εκπαιδευτικών που συγκροτούνται με δική του απόφαση;

Η στελέχωση του Υπουργείου, των Διευθύνσεων Εκπαίδευσης, αλλά και των εποπτευόμενων φορέων μας, φαίνεται πως ακόμη μία χρονιά, θα γίνει με τις χιλιάδες ρουσφετολογικές αποσπάσεις εκπαιδευτικών, τη στιγμή που λιμνάζουν εδώ και 3 χρόνια εκατοντάδες αιτήσεις μετάταξης εκπαιδευτικών σε διοικητικές θέσεις.

Οι μόνες μετατάξεις που προχώρησαν στη θητεία του είναι οι μετατάξεις εκπαιδευτικών στα Πανεπιστήμια, γεγονός που μαζί με το μονοδιάστατο ενδιαφέρον του, μέχρι στιγμής, για τα ΑΕΙ και τα ΤΕΙ, μας οδήγησε πριν μερικούς μήνες να τον χαρακτηρίσουμε ως Υπουργό Τριτοβάθμιας Εκπαίδευσης.

Εδώ και μήνες εκκρεμεί στο Γραφείο του αίτημα της ΠΟΣΥΠ για συνάντηση μαζί του, η οποία δεν είναι δυνατό να πραγματοποιηθεί εξαιτίας της συχνής απουσίας του από το Υπουργείο και του φόρτου εργασίας, όπως μας δηλώνεται.

Επίσης «έλαμψε» δια της απουσίας του και από το συνέδριο της ΠΟΣΥΠ στην Αθήνα στις 10 & 11 Μαΐου, καθώς θεώρησε περιττό να ορίσει έστω κάποιον συνεργάτη του ως εκπρόσωπό του, αφού ο ίδιος απουσίαζε σε περιοδεία.

Την ίδια στιγμή μια σειρά ενεργειών ή παραλείψεών του, καταδεικνύει την απαξιωτική αντιμετώπιση των διοικητικών υπαλλήλων του Υπουργείου.

Συγκεκριμένα, με την έκδοση του ΦΕΚ για τη μεταβίβαση δικαιώματος υπογραφής (ΦΕΚ 867/12-03-2018) μετά το νέο Οργανισμό, ξέχασε να συμπεριλάβει στο δικαίωμα υπογραφής για τις αρμοδιότητές τους, όλους τους διοικητικούς Προϊσταμένους των Περιφερειακών Υπηρεσιών και μέχρι σήμερα δεν διόρθωσε την αβλεψία.

Με το προς ψήφιση νομοσχέδιο «Αναδιοργάνωση των Δομών Υποστήριξης της Α/θμιας και Β/θμιας Εκπ/σης και άλλες διατάξεις», στερεί πάλι το δικαίωμα της ισότιμης συμμετοχής των διοικητικών υπαλλήλων στις θέσεις ευθύνης της διοίκησης της εκπαίδευσης, γεγονός που μαζί με τον προκλητικό παραγκωνισμό των 4 διοικητικών προϊσταμένων όσον αφορά στην αναπλήρωση του Διευθυντή Εκπαίδευσης, την οποία αναθέτει στον ένα και μοναδικό εκπαιδευτικό προϊστάμενο τμήματος της Δ/νσης, φανερώνουν την πλήρη απαξίωση του κλάδου μας μέσα στις ίδιες τις υπηρεσίες μας.

Ταυτόχρονα, από την έκδοση του Οργανισμού εδώ και 3 μήνες και με λανθασμένη πάλι ερμηνεία από τη διοίκηση, παραμένουν σε εκκρεμότητα οι τοποθετήσεις των διοικητικών υπαλλήλων στις σχολικές μονάδες σε επίπεδο νομού, χωρίς να διαφαίνεται η άμεση επίλυση του προβλήματος. Κάποτε θα λυθεί και αυτό!

Τέλος μια σειρά ζητημάτων που αφορούν στους εποπτευόμενους φορείς μας, έχουν βαλτώσει και αντιμετωπίζονται με αδιαφορία.

Όλα τα παραπάνω, αλλά και πολλά ακόμη που αφορούν στη λειτουργία, στη στέγαση, στην ασφάλεια, στην καθαριότητα κ.ά., των υπηρεσιών μας, θα αναδείξουμε στο επόμενο διάστημα, με αναλυτικά στοιχεία, ενημερώνοντας τα κόμματα με υπόμνημα, αλλά και την επιτροπή μορφωτικών υποθέσεων με την παρουσία μας στη συζήτηση του προς ψήφιση νομοσχεδίου.

Με όλα τα παραπάνω, κάθε περιθώριο καλής θέλησης, υπομονής και διάθεσης της ΠΟΣΥΠ για διάλογο και συνεννόηση, εξαντλείται.

Η ευθύνη βαραίνει αποκλειστικά πλέον τον Υπουργό.

Για το Δ.Σ.

Ο ΠΡΟΕΔΡΟΣ Η ΓΕΝ. ΓΡΑΜΜΑΤΕΑΣ

ΣΑΒΒΑΣ ΦΩΤΙΑΔΗΣ ΕΛΕΝΗ ΜΑΡΙΝΙΔΗ